Kristian Pihl Lorentzen (V), 2010-05-04:
Indledningsvis vil jeg gerne takke Dansk Folkeparti for at have stillet denne forespørgsel om grænsekontrol og bekæmpelse af udefrakommende kriminelle, primært fra Østeuropa.
Det er en problemstilling, som bekymrer mange danskere, og som derfor fortjener debat og opmærksomhed her i salen.
Lad mig slå fast med det samme, at det er fuldstændig uacceptabelt, når mennesker rejser til Danmark med det formål at begå kriminalitet og dermed skabe utryghed blandt befolkningen.
Men det er Venstres opfattelse, at løsningen på problemet med det stigende antal kriminelle fra Østeuropa skal findes inden for rammerne af Schengensamarbejdet, som Danmark har deltaget i siden marts 2001.
Schengensamarbejdet indeholder to afgørende elementer.
Det første er ophævelsen af paskontrollen ved grænserne mellem de deltagende lande, så det er blevet nemmere at realisere visionen om et indre europæisk marked, der skal løfte velstanden i hele Europa.
For det andet indeholder Schengensamarbejdet en styrkelse af landets politimæssige samarbejde på tværs af grænserne til bekæmpelse af kriminalitet og illegal indvandring.
Jeg noterer mig, at det danske politi bl.a. med baggrund i Schengensamarbejdet har styrket indsatsen mod den grænseoverskridende kriminalitet, samt at der er opbygget et tæt samarbejde med myndighederne i Tyskland og Sverige.
Dette samarbejde vil vi gerne styrke og udbygge.
Venstre deler Rigspolitiets vurdering, at traditionel grænsekontrol ikke kan løse problemet med de østeuropæiske kriminelle.
EU-borgere har nemlig ret til at rejse ind som turister i Danmark, hvad enten de kommer fra et Schengenland eller ej.
Genindførelse af grænsekontrollen vil derfor ikke hindre de potentielt kriminelle i at komme ind i landet.
Derfor mener Venstre, at en efterretningsbaseret, målrettet og systematisk politiindsats mod de østeuropæiske bander er en bedre vej at gå, herunder, som der allerede er blevet dannet i flere politikredse, en taskforce mod netop østkriminalitet.
Desuden ser Venstre gerne, at der gennemføres endnu flere systematiske vejkontroller på vores side af grænsen, kontroller, der er rettet mod kriminelle fra Østeuropa.
Der vil jeg gerne fremhæve politiets indsats i Syd- og Sønderjylland, hvor motorvejspatruljer uden varsel standser og dermed stresser de kriminelle fra Østeuropa.
Det er med til at forebygge kriminelle handlinger fra disse personers side.
I øvrigt er der også behov for at styrke kontrollen med udenlandske lastvogne i Danmark.
De kommer ikke sjældent hertil, men glemmer ofte at betale vejbenyttelsesafgift, og nogle gange glemmer de også at overholde reglerne for køre-hvile-tid og miljøzoner m.v. I det hele taget er det vigtigt, at politiet er massivt til stede i grænseområderne og løbende udfører aktioner rettet mod bl.a. kriminalitet begået af østeuropæere.
Det er også vigtigt at satse mere på det internationale politisamarbejde, fordi forbryderne som bekendt ikke standser ved grænsen, hvad enten de har pas eller ej .
På denne baggrund vil jeg gerne på vegne af Venstre, Socialdemokraterne, Socialistisk Folkeparti, Det Konservative Folkeparti, Det Radikale Venstre og Liberal Alliance fremsætte følgende: Forslag til vedtagelse »Folketinget konstaterer, at det er uacceptabelt, at der er personer, der indrejser i Danmark med det formål at begå kriminalitet.
Folketinget konstaterer endvidere, at udlændinge, der kommer til Danmark for at begå kriminalitet, skal udvises, hvis betingelserne herfor er opfyldt.